Chren, Martin, poslanec NR SR (2014-09-09):
Ďakujem veľmi pekne. Vážená pani predsedajúca, ctené kolegyne, ctení kolegovia, budem stručný, ale ostrý, pretože táto situácia, ktorá dnes v parlamente nastala, si to vyžaduje. Naozaj to, čo povedali moji kolegovia, aj predrečník Alojz Hlina, je v podstate do bodky pravda. Ja si dokonca myslím, že aj tá emócia dnes sem do parlamentu patrí. Patrí k tomu spravodlivému rozhorčeniu nad stavom, do ktorého vláda strany SMER priviedla Slovensko aj slovenských dôchodcov. Mala s krátkou prestávkou šesť rokov na to, aby situáciu riešila, a vyriešiť ju nedokázala. A prichádza teraz s almužnou v skrátenom legislatívnom konaní, ako by vykonala nejaký zázrak, hoci pravý opak je pravdou. Týmto opatrením, naopak, diskredituje dôstojnosť všetkých dôchodcov. Teraz však hovoríme o procese. Hovoríme o návrhu na skrátené legislatívne konanie. Nehovoríme o samotnom zvyšovaní vianočných dôchodkov, ale o procedurálnom návrhu riešiť ho v skrátenom legislatívnom konaní. A tento návrh by sme mali odmietnuť. A odmietnuť z jedného zásadného dôvodu, ktorý tu ešte dnes nezaznel. Mali by sme tento návrh odmietnuť preto, lebo prvýkrát od roku 1989 sa tento parlament musí prispôsobovať rozhodnutiu jednej strany a vlády. Nadriadený nie je parlament, nadriadená je strana a vláda. Prečo tomu tak je? Pretože je to rozhodnutie kongresu strany SMER zvýšiť vianočné dôchodky. Rozhodnutie prijaté uznesením kongresu strany SMER, toto je z webovej stránky strany SMER – sociálna demokracia (rečník ukazuje spomínaný dokument) s termínom splnenia do 1. 10. Preto dnes rokujeme o skrátenom legislatívnom konaní. Nie kvôli ľudským právam, nie kvôli nejakej hrozbe, ale kvôli tomu, aby si strana a vláda mohla odfajknúť splnenie úlohy zo svojho straníckeho kongresu. Od roku 1989 sme tu takúto situáciu nemali, aby celý parlament, zástupcovia ľudu sa museli prispôsobovať jednej strane a jednej vláde a rozhodnutiu ich straníckeho kongresu. To sa dnes stalo. Stalo sa, že parlamentná väčšina, ktorá protiústavne zamedzila 10 poslaneckým návrhom, aby tu boli prerokované, pod zámienkou, že ide o volebnú kampaň, si robí svoju vlastnú volebnú kampaň a znásilňuje pritom rokovací poriadok Národnej rady, pretože bez akéhokoľvek dôvodu, len aby naplnila uznesenie svojho straníckeho kongresu, tu predkladá tento návrh na skrátené legislatívne konanie. Taká je pravda. Môžeme to zakrývať nejakou neschopnosťou ministerstva práce, ale aj, páni kolegovia, dámy kolegyne z opozície, nerobte to, pretože to by bolo nespravodlivé voči všetkým z ministerstva práce. Oni za to nemôžu, že strana a vláda prijala takéto rozhodnutie postupovať takýmto spôsobom. Dnes v tomto parlamente bola zahájená demontáž liberálnej demokracie. Dnes v tomto parlamente jeho predsedom Pavlom Paškom bol zahájený nástup k autoritatívnemu spôsobu vládnutia v našej krajine. To, o čom hovorí Viktor Orbán vo svojich prejavoch, to len hovorí, to na Slovensku Pavol Paška a ďalší poslanci strany SMER napĺňajú konkrétnymi činmi. Nastáva doba „orbanizácie“ a „putinizácie“ Slovenska. Tak ako bolo rozhodnuté o vyradení poslaneckých návrhov, tak aj toto naplnenie kongresu a uznesenia z kongresu strany SMER, naplnenie rozhodnutia strany a vlády, je dôkazom môjho tvrdenia. Dnes boli jednoducho ústavnosť a parlamentná demokracia na Slovensku znásilnené a páchatelia tohto znásilnenia sedia v poslaneckých laviciach a ešte za to znásilnenie poberajú obrovské platy z daní všetkých občanov. Mohol by som hovoriť o mnohých ďalších veciach v súvislosti s týmto návrhom na skrátené legislatívne konanie. Mohol by som pomenovať, čo z neho implicitne vyplýva. Napríklad, že z neho implicitne vyplýva, že SMER si váži ľudskú dôstojnosť na 12 eur. To je cena ľudskej dôstojnosti, ktorú v odôvodnení tohto návrhu strana SMER a minister za túto stranu uviedli. SMER sa zároveň v tomto návrhu na skrátená legislatívne konanie priznáva k tomu, že jeho vláda za posledné roky doviedla dôchodcov do chudoby na takej úrovni, že táto chudoba ohrozuje ich základné ľudské práva. Pretože takáto argumentácia ešte na Slovensku nebola nikdy použitá, až po dvoch a predtým ďalších štyroch rokoch vlády strany SMER, ktoré boli prerušené len veľmi krátko. Ale myslím si, že nemá zmysel o tom hovoriť. Tento návrh treba odmietnuť preto, lebo je to návrh na skrátené legislatívne konanie predložený kvôli tomu, aby strana SMER mohla splniť uznesenie svojho kongresu. To nie je žiaden legálny dôvod, žiaden právny dôvod. Je to čisto politický dôvod, ktorý nás vracia naspäť pred rok 1989. Ďakujem veľmi pekne.